Rétt fyrir jól var garnaveiki staðfest í kind á bænum Reykjum í Húnavatnshreppi . Garnaveiki hefur greinst í sauðfé á tveimur öðrum bæjum í Húna - og Skagahólfi síðastliðin 10 ár . Garnaveiki er ólæknandi smitsjúkdómur í jórturdýrum , en með bólusetningu er hægt að verja sauðfé og geitur fyrir sjúkdómnum og halda smitálagi í lágmarki . Á bæjum sem garnaveiki greinist á gilda ýmsar takmarkanir sem lúta að því að hindra smitdreifingu . Tilfellið uppgötvaðist eftir að bóndi , í samráði við dýralækni , lét héraðsdýralækni Matvælastofnunar vita . Kindin , sem var rúmlega 5 vetra , sýndi einkenni sjúkdómsins og var aflífuð . Sýni voru tekin og send til greiningar á Tilraunastöð HÍ í meinafræði að Keldum . Þau reyndust jákvæð m.t.t. garnaveiki . Einnig voru sýni tekin til rannsóknar á riðuveiki en þau voru neikvæð . Orsök sjúkdómsins er lífseig baktería af berklaflokki ( Mycobacterium paratuberculosis ) . Helstu einkenni hennar eru hægfara vanþrif , stundum með skituköstum . Í þeim hjörðum sem veikin kemur upp getur einnig verið þó nokkuð um „ heilbrigða smitbera “ þ.e.a.s kindur sem hafa tekið smit en sýna ekki enn einkenni og eru þó að skilja út mikið af smitefninu . Meðgöngutími í sauðfé og geitum er 1 - 2 ár eða lengri . Í reglugerðinni eru m.a. ákvæði um þær takmarkanir sem gilda um garnaveikibæi . Þar á meðal er að óheimilt er að láta til lífs sauðfé , geitur eða nautgripi í 10 ár frá síðustu greiningu á garnaveiki eða vanrækslu á bólusetningu . Matvælastofnun heldur skrá yfir garnaveikibæi sem aðgengilegur er á vef stofnunarinnar . Matvælastofnun vill minna á mikilvægi þess að bólusetja ásetningslömb eins fljótt og auðið er sem og aðkeypt lömb . Þessi lömb eru alveg óvarin þar til þau fá bólusetninguna og geta því smitast í millitíðinni , sé smitálag í umhverfinu mikið .